## Educació reubica l’alumnat del Centre d’Educació Especial Rosa Llàcer, afectat per la DANA, en dos centres de València

*** La Conselleria ha donat prioritat a l’alumnat amb necessitats educatives especials perquè puguen tornar a la seua rutina
* Els 74 alumnes del centre de Castellar-Oliveral s’ubicaran des de dilluns que ve entre el CEE Ruiz Jiménez i el CEE Professor Sebastián Burgos de València**

La Conselleria d’Educació, Cultura, Universitats i Ocupació ha reubicat l’alumnat del Centre d’Educació Especial Rosa Llàcer de Castellar-Oliveral, en dos CEE de la ciutat de València.

D’esta manera, des de dilluns que ve 11 de novembre, dels 74 alumnes matriculats en este centre, 41 alumnes podran reprendre la seua activitat en el CEE Ruiz Jiménez i 33 alumnes en el CEE Professor Sebastián Burgos.

Este alumnat tindrà garantit el servici de transport i de menjador atenent les seues necessitats específiques.

La directora general d’Innovació i Inclusió Educativa, Xaro Escrig, ha mantingut reunions amb Inspecció Educativa i l’equip directiu del centre afectat, així com amb els dos centres acollidors perquè este alumnat dispose de tots els servicis necessaris.

D’esta manera, s’ha acordat que per al transport d’estos alumnes la ruta 1 i 2 faça la ruta que trasllada als alumnes fins al CEE Professor Sebastián Burgos, mentres que la ruta 3 i 4 transportarà els alumnes al CEE Ruiz Jiménez. A més, els alumnes del centre que no usaven transport perquè vivien en la zona o podien acudir pels seus propis mitjans, també podran disposar del servici de transport en la ruta 2.

La Conselleria d’Educació, Cultura, Universitats i Ocupació ha agraït a l’equip dels tres centres la seua disponibilitat i col·laboració perquè l’alumnat d’este centre puga tornar al més prompte possible a la normalitat.

Des de la Conselleria d’Educació s’ha donat prioritat a este alumnat de necessitats educatives especials perquè puguen tornar a la rutina tan necessària en estos casos.

Fecha: 07/11/2024